**Raport për rezultatet e konsultimeve publike**

1. **Titulli i draftaktit**

Projektligji “Për disa shtesa dhe ndryshime në ligjin nr. 173/2014 “Për disiplinën në Forcat e Armatosura të Republikës së Shqipërisë”.

1. **Kohëzgjatja e konsultimeve**

*Specifikoni kohëzgjatjen e përgjithshme të konsultimeve publike sa i përket ditëve të punës, përfshirë datën e hapjes dhe mbylljes së konsultimeve publike; nëse kohëzgjatja ishte më e shkurtër se 20 ditë pune e paraparë me ligj, jepni arsye për shkurtimin e kohëzgjatjes.*

Konsultimi publik për projektligjin ka nisur më 12.2.2020, me dërgimin e draftit fillestar të hartuar nga grupi i punës, në të gjitha strukturat e Forcave të Armatosura të Republikës së Shqipërisë (Shtabi i Përgjithshëm i FA, Komandat e Forcave, Komanda Mbështetëse dhe Komanda e Doktrinës dhe Stërvitjes), të cilët përbëjnë dhe grupin kryesor të interesit në këtë projektligj. Pas marrjes së mendimeve të strukturave dhe reflektimit të një pjese të sugjerimeve të tyre në përmbajtjen e projektligjit u vijua me publikimin e draftit në RENJK, më 29.6.2020 dhe përfundimisht në faqen zyrtare të Ministrisë së Mbrojtjes, më 1.9.2020. Konsultimi publik është mbyllur më 30.9.2020, 30 ditë pas publikimit të draftit në faqen zyrtare të Ministrisë së Mbrojtjes.

1. **Metoda e konsultimit**

*Listoni të gjitha metodat e konsultimit të përdorura, të tilla si konsultimet elektronike (Regjistri Elektronik, posta elektronike, faqet e internetit, etj.), Takimet publike, seancat e organeve këshilluese…, dhe siguroni informacione për afatin kohor, kohëzgjatjen dhe afatet e tyre.*

*Shpjegoni se si u shpërnda informacioni mbi konsultimet e hapura, si u ftuan palët e interesuara të kontribuojnë.*

*Përfshini gjithashtu aktivitete nga konsultimet paraprake nëse janë organizuar të tilla).*

* **Drejtpërdrejtë, gjatë zhvillimit të takimeve:**

Grupi i punës, i ngritur me urdhër të ministrit të Mbrojtjes zhvilloi një sërë takimesh paraprake ku u trajtuan problematikat kryesore të hasura ndër vite me zbatimin e ligjit nr. 173/2014 “Për disiplinën në Forcat e Armatosura të Republikës së Shqipërisë”. Pas hartimit të draftit fillestar, grupi i punës dërgoi draftin për mendim dhe vlerësim në të gjitha strukturat e Forcave të Armatosura, të cilët përbëjnë grupin e interesit të këtij projektligji. Komanda e Doktrinës dhe Stërvitjes, Shtabi i Përgjithshëm të Forcave të Armatosura, si dhe Komandat e Forcave dërguan sugjerime, të cilat u vlerësuan nga GP, dhe u vendos nëse do të përfshiheshin ose jo në përmbajtjen e projektligjit.

* **Nëpërmjet RENJK:**

Me publikimin në RENJK, u vendos një afat 30 ditor për dhënien e sugjerimeve/komenteve mbi draftin e projektligjit, të cilat mblidhen nga personat përgjegjës dhe vlerësohen më tej.

* Nëpërmjet adresës së emailit: konsultim.publik@mod.gov.al:

Me qëllim lehtësimin e dhënies së komenteve/sugjerimeve nga çdo i interesuar, në faqen zyrtare të Ministrisë së Mbrojtjes, në rubrikën e dedikuar për konsultimin publik, krahas drafteve të projektligjit është vënë në dispozicion edhe një adresë elektronike.

* **Nëpërmjet adresës postare: “Rruga e Dibrës, Garnizoni “Skënderbej”, Tiranë”:**

Çdo palë e interesuar mund të dërgojë në formë shkresore, në adresë të Ministrisë së Mbrojtjes të gjitha komentet/sugjerimet mbi përmbajtjen e projektligjit.

1. **Palët e interesit të përfshira**

*Listoni të gjithë palët e interesuara, qoftë organizata apo individë, të cilët kanë dhënë komente/kontribut në konsultimet publike përmes metodave të ndryshme të konsultimit, gjatë gjithë procesit të hartimit.*

*Përmendni gjithashtu numrin dhe strukturën e palëve të interesuara që morën pjesë në takime publike ose seanca të organeve këshilluese.*

*Specifikoni palët e interesuara që morën pjesë në grupin e punës për hartimin e aktit.*

Palët e interesuara, të cilat morën pjesë në hartimin e këtij projektakti janë:

* Ushtarakët aktivë të Forcave të Armatosura;
* Çdo palë e interesuar.

1. **Pasqyra e komenteve të pranuara me arsyetimin e komenteve të pranuara/ refuzuara**

*Gruponi komentet/ propozimit e pranuara sipas çështjes që ato ngritën;*

*Gruponi komente të ngjashme së bashku dhe renditni palët e interesuara që i ngritën ato;*

*Shpjegoni cili ishte vendimi i marrë dhe sqaroni shkurtimisht arsyet për të.*

Në tabelën e mëposhtme paraqiten komentet e pranuara plotësisht dhe pjesërisht në lidhje me këtë projektakt:

|  |  |  |  |  |
| --- | --- | --- | --- | --- |
| Çështja e adresuar(psh. përkufizimi i ri i…, kushtet për regjistrimin e…, rregullimi i…, etj.) | Komenti(grumbulloni dhe përmblidhni komente identike/të ngjashme nga palët e ndryshme të interesuara së bashku)  | Palët e interesuara (renditni të gjithë ata që adresuan çështjen në mënyrë të ngjashme) | Vendimi (i pranuar/i pranuar pjesërisht/i refuzuar)  | Justifikimi |
| Në nenin 4, pas fjalës “kursantët”, të shtohet fjala “studentët”, dhe pas fjalës “shërbim”, të shtohet fjala “arsimim”. | Me fillimin e funksionimit të AFA-së si Institucion i arsimit të lartë në fushën e mbrojtjes dhe të sigurisë është e nevojshme që studentët e AFA-së të jenë subjekt i ligjit. | Komanda e Doktrinës dhe Stërvitjes | Pranuar pjesërisht | Bazuar në vendimin e Këshillit të Ministrave nr. 156, datë 19.2.2020 “Për dhënien e statusit të veçantë Akademisë së Forcave të Armatosura, si institucioni i vetëm publik i arsimit të lartë, në fushën e mbrojtjes dhe të sigurisë kombëtare, si dhe organizimin e funksionimin e saj”, duke filluar nga tetori i këtij viti, Akademia e Forcave të Armatosura do të hapë programet e studimit. Rrjedhimisht, është gjykuar e nevojshme që edhe studentët ushtarakë të jenë subjekt i këtij ligji.Nuk u pranua shtimi i fjalës “arsimim” në pjesën e dytë të fjalisë pasi rezervistët thirren për shërbim dhe jo për arsimim. |
| 1. Në pikën 1, të nenit 7 shkronjat “c” dhe “ç”, pas fjalës, “batalioni”, të shtohet fjalët “drejtuesit ushtarakë në nivel njësie kryesore/njësie bazë në institucionet arsimore ushtarake”. | Sipas këtij sugjerimi edhe drejtuesit ushtarakë në nivel njësie kryesore/njësie bazë në institucionet arsimore ushtarake do kenë tagër për dhënien e masave disiplinore për ushtarakët në varësi të tyre. | Komanda e Doktrinës dhe Stërvitjes | Pranuar | Sugjerimi u gjet i vlefshëm dhe u reflektua në përmbajtjen e projektligjit. |
| 3.Në pikën 1 të nenit 7, në fund të shkronjës “c”, të shtohet paragrafi, me këtë përmbajtje: “Komandantët e Forcave dhe strukturave mbështetëse, me propozim të Komisionit të Lartë Disiplinor, për masat shumë të rënda “Vërejtje me paralajmërim” dhe “Ulje në pagë”, për tetarët dhe nëntetarët, si dhe për ushtarët me grada “Ushtar I deri Ushtar IV”, në varësi të tyre. | Ky sugjerim i shton kompetenca Komandantëve të Forcave për dhënien e masave disiplinore për shkelje shumë të rënda. | Komandat e Forcave | Pranuar | Sugjerimi u gjet i vlefshëm dhe u reflektua në përmbajtjen e projektligjit. |
| Në pikën 1 të nenit 9, pas fjalëve “...në Shtabin e Përgjithshëm...”, të shtohen fjalët “...dhe Komandat e Forcave dhe strukturave mbështetëse...”. | Nëpërmjet këtij sugjerimi përcaktohet ngritja e Komisionit të Lartë Disiplinor në nivel Force. | Komandat e Forcave | Pranuar | Sugjerimi u gjet i vlefshëm dhe u reflektua në përmbajtjen e projektligjit. |
| Në pikën 1 të nenit 14 të shtohet: “Stërvitje disiplinuese”, e cila është masa që i jepet verbalisht nga autoriteti përgjegjës ushtarakut të Forcave të Armatosura brenda natyrës së elementeve të stërvitjes, të tilla si; vrapim, pompa, palosje, apo ndonjë stërvitje tjetër të përshtatshme deri në nivel toge gjatë orarit të shërbimit”. Kjo masë jepet ndaj ushtarëve, nënoficerëve dhe oficerëve deri në gradën kapiten. | Lloji i masës disiplinore të shtuar është në përputhje me natyrën e shkeljeve të lehta që kryhen përgjithësisht gjatë arsimimit apo stërvitjeve dislokuese. | Shtabi i Përgjithshëm i Forcave të Armatosura | Pranuar | Duke mbajtur në konsideratë faktin që secili rast disiplinor ka veçoritë e tij, shtimi i alternativave të masave disiplinore bën të mundur që organi vendimmarrës të japë një vendim sa më të drejtë dhe proporcional me rëndësinë e shkeljes. |
| Në nenin 23, në shkronjat “a” dhe “b” shprehja “Në përfundim të kësaj periudhe masa disiplinore hiqet nga dosja personale e ushtarakut”, të riformulohet “Në përfundim të kësaj periudhe efekti i masës disiplinore shuhet dhe ushtaraku konsiderohet i pa dënuar”. | Ky riformulim do të shmangë situatat e evidentuara në praktikë ku edhe pas kalimit të afatit të parashikuar në ligj, masat disiplinore nuk hiqen nga dosja e ushtarakut duke i penalizuar gjatë konkurrimit për gradë. | Komanda e Doktrinës dhe Stërvitjes | Pranuar pjesërisht | Sugjerimi i KDS u riformulua pasi problematika kryesore në zbatimin e dispozitës lidhje me përcaktimin e autoritetit kompetent për heqjen e masës disiplinore.  |